"हा" ... चिरै तगर, पलै-पलै रुकदे, बिच्च-बिच्च लम्मीं सूंक सुटदे चौधरी आखदा गेआ, "इक दिन घरै च कक्ख बो नेईं हा। मुट्ठ भर मुट्टे चौल बी नेईं हे जे नमेदै दा प्रबन्ध गै हुंदा, भोगै दा ते के आक्खनां। लाचार बड्डे जागतै गी में न्यायरत्न हुंदे कश महाग्राम भेजेआ। ओ बे-भागा गांजा पींदा ऐ, अजकल बिच्चें-बिच्चें घोष दी कचैह्रिआ बी तमाकू पीन चली जन्दा ऐ। होई सकदा उत्थें नशा बी पींदा होऐ। ओ न्यायरत्न दे नेईं गेया, घोष दे गेआ उठी। घोष नै गरबा चौल दित्तें, ते आक्खेआ ‘अपने बाबू जी गी आक्खेआं जे ओ ठौगर मिगी देई देन। अऊं’ ठौगर-प्रतिष्टा करनां चाह्नां। अऊं पंज सौं रपे दक्खन देङ।"... इस अन्भागै आइयै मिगी सब सुनाई बी दित्ता। अऊं तुगी के सुनां, देबू। में जिआं अपना कालजा पाड़ियै ठौगरैं गी मना-मन आक्खेआ-देवता मिगी धन देओ। रज्जियै थोआड़ी सेवा करङ। मिगी इस अपमानै शा बचाओ। नेईं तां ए दस्सो जे अऊं के करां?... राती में सुखना दिक्खेआ, दिक्खेआ जे श्रीहरि दे घर ठौगरें दी प्रतिष्टा होआ करदी ऐ, ते अऊं श्रीहरि शा रपे लै करनां। पैह्लें-पैह्लें ते ए सेई होआ जे अऊं चिंता कारण नेआ सुखनां दिक्खा करनां। बो के सुनां, दुयै दिन बी दिक्खेआ जे साढ़े परोह्त होर आक्खा करदे न-तुस अपने ठौगर श्रीहरि गी देई उड़ो। तुस उनेंगी रक्खियै के करगेओ? त्रियै दिन फी दिक्खेआ जे अऊं अपनै हत्थें श्रिहरि गी ठौगर देआ करनां। तां में समझी लैता-सोचियै बी दिक्खेआ जें मेरे मरनै परेंत खबरै ए जागत ठौगरें दी पूजा करनां छुड़ी गै देन।"... चौधरी नै अग्गें हस्सियै आक्खेआ, "तें रखङन बी किआं? आपूं अन्न नेईं जुड़नां। जेकी जिमीं ऐ, ओ बी ते फेलाराम चौधरियै श बन्धै ऐ। सौ रपे-उयै सूद-मूल पाइयै ढाई सौ होई गेदे न। सै में सदाइयै श्रिहिर शा पंज सौ रपे लैते। जिमीं छुड़काई। होर अऊं-करदा के, देबू?"